Vrou gevonnis oor lisensiëringskemaArgieffoto Jennifer Elizabeth Roberts (61) is in die Bellville-landdroshof gevonnis in verband met ŉ onwettige lisensiëringskema vir vragmotors. Roberts is tot drie jaar tronkstraf gevonnis op aanklag van bedrog en korrupsie in verband met die skema wat met Elton Abrahams verbind word, het kapt Lloyd Ramovha, woordvoerder van die Valke, gesê. Abrahams is na bewering die ringleier van die skema en hy is tans uit op borgtog. Die Valke se teenkorrupsie-eenheid het Roberts op 8 September 2017 in hegtenis geneem, ná ŉ ondersoek oor ŉ onwettige padwaardigheidskema waar voertuie, veral vragmotors, padwaardigheidsertifikate ontvang het sonder dat die voertuie die nodige inspeksie en toetse ondergaan het. “Bewyse in die hof het daarop gewys dat die beskuldigde met Abrahams transaksies aangegaan het en groot bedrae oorbetaal het om padwaardigheidsertifikate vir drie van haar vragmotors te bekom,” het Ramovha bygevoeg. Roberts se tronkstraf is opgeskort vir vyf jaar op voorwaarde dat sy nie tydens dié periode skuldig bevind word aan ŉ soortgelyke oortreding nie. Deel van haar pleitooreenkoms is dat sy sal getuig in die saak teen Abrahams. Abrahams en die res van sy medebeskuldigdes is tans uit op borgtog. Hulle sal na verwagting in Oktober weer in die hof verskyn. Die ondersoek duur intussen voort.